40 nordjyske projekter omhandlende friluftsliv får nu tilskud fra en pulje af Udlodningsmidler til Friluftsliv fra netop Friluftsrådet. Pengene er blevet fordelt efter tre overordnede temaer: Fysiske rammer for friluftsliv, vandfriluftsliv og børn og unges friluftsliv. - Børn og unge skal opleve værdien ved friluftsaktiviteter og føle glæden og tilknytningen til naturen, for det giver værdi for både det enkelte barn eller ung og for os alle sammen i forhold til den grønne omstilling, fortæller Winni Grosbøll, direktør for Friluftsrådet, i en pressemeddelelse. Fokus på bæredygtighed I støtten til fysiske faciliteter i naturen har Friluftsrådet haft fokus på at støtte projekter, hvor der er indtænkt bæredygtighed. - Friluftsliv handler for mange om respekt for naturen og bæredygtighed, men den forbrugskultur, som ofte er forbundet med friluftsliv, kan ende med at skade den natur, som udstyr og faciliteter skal give adgang til, siger Winni Grosbøll og fortsætter: - I takt med at vi bliver flere naturbrugere, stiger behovet for at understøtte et bæredygtigt friluftsliv. Det er derfor glædeligt, at vi kan bevillige støtte til projekter, hvor der tages hensyn til natur og miljø. Bæredygtighed kan for eksempel komme til udtryk i miljøcertificerede materialer, forskellige tiltag, der øger biodiversiteten lokalt, eller deleordninger, hvor friluftsudstyr udlånes til en bred målgruppe. I alt er der blevet uddelt 21,4 millioner kroner til 270 projekter landet over.

Referat:
Projekterne skal fremme børn og unges friluftsliv og skabe bedre fysiske rammer for netop det.